b'\n_START_ARTICLE_\nGeorge McNamara\n_START_SECTION_\nKariera\n_START_PARAGRAPH_\nV mladosti se je Georgeva dru\xc5\xbeina preselila v Sault Ste. Marie, Ontario, in tam se je tudi nau\xc4\x8dil prvih hokejskih spretnosti, pri mo\xc5\xa1tvu Sault Ste. Marie Marlboros. Profesionalno je debitiral v sezoni 1906/07, tedaj je klub nastopal v ligi International Professional Hockey League._NEWLINE_George je bil z bratom Howardom, ki je bil tudi za kratek \xc4\x8das \xc4\x8dlan mo\xc5\xa1tva Marlboros, poznan pod vzdevkom "Dynamite Twins" ("Dinamitna dvoj\xc4\x8dka"), ki se ju je prijel zaradi njunih silovitih body-checkov in njune orja\xc5\xa1ke postave._NEWLINE_Liga IPHL je leta 1907 razpadla, ko se je izklju\xc4\x8dno amaterska igra umaknila profesionalizmu, ki ga tedaj v Kanadi \xc5\xa1e niso postali, v ZDA pa je delovala liga IPHL in WPHL pred njo, ki sta bili obe polno profesionalni od leta 1903. Ob pojavu profesionalnih lig tudi v Kanadi so tako profesionalni kanadski igralci, ki so do tedaj igrali v ZDA, prihajali domov, kjer so bile tudi pla\xc4\x8de ve\xc4\x8dje. Za McNamaro, velikega in robustnega branilca, se je zanimalo veliko kanadskih mo\xc5\xa1tev in od 1908 do 1913 je igral za \xc5\xa1tiri razli\xc4\x8dna mo\xc5\xa1tva._NEWLINE_\xc4\x8ceprav ga nasprotniki obi\xc4\x8dajno niso obravnavali kot ve\xc4\x8djo gro\xc5\xbenjo za gol, pa je za mo\xc5\xa1tvo Waterloo Colts v ligi Ontario Professional Hockey League v sezoni 1910/11 zabil 15 golov na 16 tekmah._NEWLINE_Leta 1914 je z mo\xc5\xa1tvom Toronto Blueshirts osvojil Stanleyjev pokal. Njegova profesionalna kariera je bila prekinjena, ko se je pridru\xc5\xbeil kanadski vojski med prvo svetovno vojno. Igral je \xc5\xa1e za voja\xc5\xa1ko mo\xc5\xa1tvo 228. bataljon iz Toronta v ligi National Hockey Association, dokler ga niso 10. februarja 1917 poslali \xc4\x8dez ocean na evropsko boji\xc5\xa1\xc4\x8de._NEWLINE_Ko se je vrnil iz voja\xc5\xa1ke slu\xc5\xbebe, je postal trener mo\xc5\xa1tva Sault Ste. Marie Greyhounds in ga povedel do Pokala Allan leta 1924._NEWLINE_Leta 1958 je bil sprejet v Hokejski hram slavnih lige NHL.'